ועדת הפנים ואיכות הסביבה, כנסת 18, פרוטוקול מספר 323, 2011-01-25 00:00

פניה קירשנבאום: צהריים טובים.

פניה קירשנבאום: אנחנו פותחים דיון בנושא רביזיה.

פניה קירשנבאום: חבר הכנסת דב חנין, בבקשה.

דב חנין: תודה רבה, גברתי יושבת הראש.

דב חנין: לטובת חברי הכנסת שלא היו בדיון הקודם, הצעת החוק הזאת מעוררת שורה ארוכה של קשיים.

דב חנין: גם קשיים עקרוניים משפטיים וגם קשיים מעשיים.

דב חנין: אני לא רוצה לעשות פיליבסטר.

דב חנין: לא אציג את כל הדברים באופן רחב, אציג רק את הנקודות העיקריות.

דב חנין: ישנן שאלות של מהי אזרחות.

דב חנין: אזרחות איננה פרס שאדם מקבל אותו כאשר הוא מתנהג יפה ונלקח ממנו הפרס כאשר הוא מתנהג לא יפה.

דב חנין: אזרחות היא זכות יסוד, היא חלק מאותה חבילה אינטגראלית של תכונות של אדם בחברה המודרנית.

דב חנין: אנחנו לא יכולים לשלול אזרחות כחלק מעונש.

דב חנין: כל עבירה, גם אם היא עבירה קשה וחמורה כמו מעשי טרור, ראויה בוודאי לעונש חמור.

דב חנין: לא האזרחות היא הדרך הנכונה להתמודד עם העבירה הזאת.

דב חנין: הצעת החוק הזאת היא הצעת חוק בעייתית בהרבה מאוד מובנים.

דב חנין: היא גם יוצרת קטגוריה לא כל-כך ברורה, למה אנחנו מבטלים אזרחות בגין מעשה ריגול ולא מבטלים אזרחות בגין מעשה אונס?

דב חנין: האם מעשה אונס הוא פחות חמור?

דב חנין: האם מעשה רצח הוא פחות חמור?

דב חנין: האם מעשה של שוד הוא מעשה פחות חמור?

דב חנין: למה דווקא המעשים האלה מוגדרים כמעשים המצדיקים שלילה של אזרחות?

דב חנין: יש בעיה נוספת בהצעת החוק הזאת, שהיא בעצם מכוונת לסוג מסוים של אזרחים.

דב חנין: כשאנחנו שאלנו: האם, למשל, יגאל עמיר, גם הוא יזכה לביטול האזרחות בעקבות רצח ראש הממשלה, קיבלנו תשובה כנה ואמיתית מצד היוזמים שלא.

דב חנין: הוא לא יזכה לביטול אזרחות אבל אחרים שיעשו מעשים שגם הם חמורים, כמובן, יוכלו לבטל את אזרחותם.

דב חנין: במסגרת הדיונים שמענו גם הסתייגות של גורמי ממשלה, כולל גורמי הביטחון.

דב חנין: אנחנו שמענו גם הסתייגות של שירות הביטחון הכללי, שהוא בוודאי לא חשוד כגורם שמעוניין לייצר נזקים ביטחוניים מהחוק הזה כפי שהוא נמצא כרגע.

דב חנין: לכן, גברתי יושבת הראש, אני הצעתי לפתוח את הדיון מחדש.

דב חנין: לא כפתיחה פורמאלית וכהצבעה אלא כדי באמת לאפשר לכנסת לשמוע יותר.

דב חנין: אנחנו, למשל, שמענו בישיבה האחרונה על עמדת שירות הביטחון הכללי אבל לא יכולנו לשמוע נציג שלהם שיבוא לכאן ויסביר את הדברים ויציג את כל השיקולים הרבים שבוודאי עומדים מאחורי עמדתם.

דב חנין: ביקשתי לכן את הרביזיה הזאת כדי שנפתח את הדיון מחדש, נוכל לשמוע את הגורמים המקצועיים, המשפטיים והביטחוניים השונים באופן רציני, לפני שאנחנו מקבלים הצעת חוק כל-כך מרחיקת לכת.

פניה קירשנבאום: אוקיי.

פניה קירשנבאום: בואו נצביע על הרביזיה.

פניה קירשנבאום: מי בעד הרביזיה של חבר הכנסת דב חנין?

פניה קירשנבאום: אנחנו סופרים רק את חברי הוועדה.

פניה קירשנבאום: הצבעה בעד – 5 נגד – 7 נמנעים אין

פניה קירשנבאום: 7 נגד, 5 בעד, הרביזיה נפלה.

פניה קירשנבאום: אני בטוחה שכשהוועדה תדון בחוק הזה לקראת קריאה שנייה ושלישית, היא תתחשב בכל ההערות שלך.

פניה קירשנבאום: תודה רבה לכולם, הישיבה נעולה.